b'\n_START_ARTICLE_\nPelenai ir sniegas\n_START_PARAGRAPH_\n\xe2\x80\x9ePelenai ir sniegas\xe2\x80\x9c (angl. Ashes and Snow)\xc2\xa0\xe2\x80\x93 kanadie\xc4\x8di\xc5\xb3 menininko Gregorio Kolberio sukurta paroda-instaliacija. J\xc4\x85 sudaro fotografijos, filmai ir med\xc5\xbeiagos, pateiktos lai\xc5\xa1k\xc5\xb3 forma. Paroda keliauja i\xc5\xa1 miesto \xc4\xaf miest\xc4\x85, kur \xc4\xafrengiama Klajojan\xc4\x8diame muziejuje\xc2\xa0\xe2\x80\x93 laikinoje parod\xc5\xb3 sal\xc4\x97je. Kolberio darbas atskleid\xc5\xbeia \xc5\xbemoni\xc5\xb3 ir laukini\xc5\xb3 gyv\xc5\xabn\xc5\xb3 santyk\xc4\xaf, jautrum\xc4\x85, poeti\xc5\xa1kum\xc4\x85. Parod\xc4\x85 \xe2\x80\x9ePelenai ir sniegas\xe2\x80\x9c aplank\xc4\x97 daugiau nei 10 milijon\xc5\xb3 \xc5\xbemoni\xc5\xb3, ji buvo surengta Niujorke, Meksike, Tokijuje, Venecijoje, Santa Monikoje. Tai gausiausiai pasaulyje lankoma paroda jos autoriui tebesant gyvam._NEWLINE_Kiekvienoje parodoje b\xc5\xabna vir\xc5\xa1 50-ies didelio formato fotografij\xc5\xb3 ir trys videoinstaliacijos. Fotografijos padarytos sepijos stiliumi, 3,5 x 2,5\xc2\xa0m formato, atspausdintos ant rank\xc5\xb3 darbo japoni\xc5\xa1ko popieriaus. Lankytojai gali per\xc5\xbei\xc5\xabr\xc4\x97ti pilnametra\xc5\xbe\xc4\xaf 60 min. dokumentin\xc4\xaf film\xc4\x85, nufilmuot\xc4\x85 35\xc2\xa0mm fotojuosta bei du haiku stiliaus trumpus filmus. Nei fotografijose, nei filmuose nenaudojamas skaitmeninis kolia\xc5\xbeas._NEWLINE_Filmai labiau ne dokumentiniai, o poetiniai su mistikos, egzotikos, ramyb\xc4\x97s vaizdiniais. Pilnametra\xc5\xbe\xc4\xaf film\xc4\x85 redagavo dukart \xe2\x80\x9eOskaro\xe2\x80\x9c laureatas Pietro Skalija. Tekst\xc4\x85 skaito Lourensas Fi\xc5\xa1bornas (angl\xc5\xb3 k.), Enrik\xc4\x97 Rocha (ispan\xc5\xb3 k.), Kenas Vatanab\xc4\x97 (japon\xc5\xb3 k.), \xc5\xbdana Moro (pranc\xc5\xabz\xc5\xb3 k.). Garso takel\xc4\xaf filmui suk\xc5\xabr\xc4\x97 Maiklas Brukas, Deividas Darlingas, Haineris G\xc4\x97belsas, Liza D\xc5\xbeerard, Lukas Fosas, Nusratas Fat\xc4\x97 Ali Chanas ir D\xc5\xbeivanas Gasparianas._NEWLINE_Kolberis nuo 1992\xc2\xa0m. prad\xc4\x97jo keliauti po \xc4\xafvairius pasaulio kra\xc5\xa1tus ir fotografuoti \xc5\xbemones su gyv\xc5\xabnais. Jis aplank\xc4\x97 Indij\xc4\x85, Mianmar\xc4\x85, Kenij\xc4\x85, \xc5\xa0ri Lank\xc4\x85, Egipt\xc4\x85, Dominik\xc4\x85, Etiopij\xc4\x85, Tong\xc4\x85, Namibij\xc4\x85, Antarktid\xc4\x85. Tarp vaizduojam\xc5\xb3 gyv\xc5\xabn\xc5\xb3\xc2\xa0\xe2\x80\x93 drambliai, gepardai, lamantinai, banginiai, surikatos, orangutanai, karakalai, gibonai ir kt. Paroda pirm\xc4\x85 kart\xc4\x85 pristatyta Venecijoje, 2002\xc2\xa0m.'